CELEX: 62010TN0318
Language: ro
Date: 2010-07-23 00:00:00
Title: Cauza T-318/10: Acțiune introdusă la 23 iulie 2010 — Consorzio del vino nobile di Montepulciano și alții/Comisia

25.9.2010   
            
            
               RO
            
            
               Jurnalul Oficial al Uniunii Europene
            
            
               C 260/23
            
         Acțiune introdusă la 23 iulie 2010 — Consorzio del vino nobile di Montepulciano și alții/Comisia
   (Cauza T-318/10)
   ()
   2010/C 260/32
   Limba de procedură: italiana
   
      Părțile
   
   
      Reclamanți: Consorzio del vino nobile di Montepulciano (Montepulciano, Italia), Contucci di Alamanno Contucci & C. Società Agricola Sas (Montepulciano, Italia), Villa S. Anna Società Semplice Agricola di Fabroni Anna S. E M. Società Seplice (Montepulciano, Italia), Il Conventino Società Agricola per Azioni (Montepulciano, Italia) (reprezentanți: D. Dodaro, S. Cianciullo, G. Brini și G. Nazzi, avocați)
   
      Pârâtă: Comisia Europeană
   
      Concluziile reclamanților
   
   
               —
            
            
               Declararea nulității și a inaplicabilității sau, în orice caz, anularea modificării aduse prin regulamentul atacat anexei XV la Regulamentul (CE) nr. 607/2009 al Comisiei, în măsura în care identifică în mod greșit eroarea tehnică ce trebuie corectată drept constând numai în înscrierea denumirii varietale a soiului de viță de vie „Montepulciano” în partea B a anexei menționate, aplicând denumirii de origine protejate „vino nobile di Montepulciano” reglementarea derogatorie prevăzută de Regulamentul nr. 607/09 la articolul 62 alineatele (3) și (4), fără a ține cont de caracterul său specific;
            
         
               —
            
            
               în subsidiar, declararea nulității și a inaplicabilității sau, în orice caz, anularea modificării aduse prin regulament anexei XV, întrucât, pentru a transfera în partea A a respectivei anexe denumirea varietală a soiului de viță de vie „Montepulciano”, în sensul și pentru efectele articolului 62 alineatul (3) din Regulamentul nr. 607/09, care are ca obiect denumirea soiurilor de viță de vie care cuprind sau sunt constituite dintr-o denumire de origine protejată, a desemnat denumirea de origine protejată numai prin termenul „Montepulciano”, suprimând mențiunea tradițională „vino nobile di”, care face parte integrantă din aceasta de la recunoașterea sa;
            
         
               —
            
            
               obligarea Comisiei Europene la plata cheltuielilor de judecată.
            
         
      Motivele și principalele argumente
   
   Prezenta acțiune este îndreptată împotriva Regulamentului nr. 401/2010 (1), întrucât, prin adoptarea sa și sub pretextul de a corecta o eroare referitoare la înscrierea denumirii varietale „Montepulciano” în partea B a anexei XV la Regulamentul nr. 607/2009 (2), Comisia a transferat denumirea menționată în partea A a anexei XV și, astfel, a suprimat mențiunea tradițională „vino nobile di Montepulciano” din prima coloană a tabelului.
   Astfel, pârâta ar fi calificat drept simplu transfer o operațiune de reglementare cu o incidență mult mai importantă decât ceea ce permite domeniul de aplicare al articolului 62 alineatul (3) din Regulamentul nr. 607/2009. În plus, s-ar fi produs un abuz vădit de putere din cauza utilizării inadecvate a acestei prevederi pentru scopuri ce depășesc cu mult scopurile urmărite, în dauna producătorilor de „vino nobile di Montepulciano”, a Consorzio del vino nobile și, în general, în dauna consumatorilor și a pieței.
   Reclamanții invocă de asemenea încălcarea articolului 23 din Acordul TRIPs. Ei susțin în această privință că suprimarea nelegală a mențiunii tradiționale „vino nobile” din denumirea de origine protejată „vino nobile di Montepulciano” nu ar fi o măsură suficientă sau adecvată pentru urmărirea obiectivelor menționate în Acordul TRIPs, întrucât ar spori riscurile de confuzie, în special pentru consumatorii comunitari care nu sunt italieni, care ar fi ușor înșelați de o etichetare care pune în evidență și termenul „Montepulciano”. Astfel, diferența dintre produsele distinse prin același termen nu ar fi suficient de perceptibilă, fiind utilizat uneori ca indicație de origine pentru zona geografică omonimă fără mențiune tradițională și uneori ca indicație varietală, mai degrabă precedând decât urmând indicația geografică.
   
      (1)  Regulamentul (UE) nr. 401/2010 al Comisiei din 7 mai 2010 de modificare și corectare a Regulamentului (CE) nr. 607/2009 de stabilire a unor norme de punere în aplicare a Regulamentului (CE) nr. 479/2008 al Consiliului în ceea ce privește denumirile de origine protejate și indicațiile geografice protejate, mențiunile tradiționale, etichetarea și prezentarea anumitor produse vitivinicole (JO L 117, 11.5.2010, p. 13).
   
      (2)  Regulamentul (CE) nr. 607/2009 al Comisiei din 14 iulie 2009 de stabilire a unor norme de punere în aplicare a Regulamentului (CE) nr. 479/2008 al Consiliului în ceea ce privește denumirile de origine protejate și indicațiile geografice protejate, mențiunile tradiționale, etichetarea și prezentarea anumitor produse vitivinicole (JO L 193, 24.7.2009, p. 60).